Ο **Γιώργος Μάρτος** (Βέροια, 6 Μαΐου 1990) είναι Έλληνας τραγουδιστής και τραγουδοποιός (στιχουργός και συνθέτης).

Βιογραφία
---------

Γεννήθηκε στις 6 Μαΐου 1990 στη Βέροια όπου και έζησε μέχρι τα 18 του χρόνια. Σε ηλικία 7 ετών ξεκίνησε σπουδές κλασικής κιθάρας και θεωρίας της μουσικής στο Δημοτικό Ωδείο Βέροιας, ενώ αργότερα παρακολούθησε μαθήματα φωνητικής και ηλεκτρικής κιθάρας.

Ξεκινάει να γράφει τα πρώτα του τραγούδια σε ηλικία 13 ετών, ενώ το 2005 δημιουργεί μαζί με συμμαθητές του το ροκ συγκρότημα Stigma, με το οποίο θα πραγματοποιήσει πολλές ζωντανές εμφανίσεις στη διάρκεια των εφηβικών του χρόνων.

Τελειώνοντας το Λύκειο μεταναστεύει στην Ιταλία, σπουδάζοντας στη Φαρμακευτική Σχολή του Πανεπιστημίου της Μπολόνια, ενώ παράλληλα συνεχίζει να γράφει τραγούδια και να εμφανίζεται ζωντανά σε μουσικές σκηνές.

Το 2009 ηχογραφεί τα πρώτα του τραγούδια σε ένα demo album με τίτλο «Κρυμμένος θησαυρός», μια ανεπίσημη κυκλοφορία της οποίας την παραγωγή αναλαμβάνει ο ίδιος, ενώ η διανομή γίνεται χέρι-χέρι με τη βοήθεια φίλων του.

Το καλοκαίρι του 2012 λαμβάνει μέρος στο Tour Music Fest στην Ιταλία και ξεχωρίζει συμμετέχοντας με ελληνικούς και αγγλικούς στίχους στην κατηγορία *Cantautori*. Για τις ανάγκες του Διαγωνισμού γράφει τα τραγούδια *Αν μάθεις* και *The pride of being free*.

Τον Νοέμβριο του ίδιου έτους πρωτοεμφανίζεται στην ελληνική δισκογραφία, συμμετέχοντας στον δίσκο «Πάνω κάτω η Πατησίων» (ένα πολυσυμμετοχικό αφιέρωμα στην ποιήτρια και ηθοποιό Κατερίνα Γώγου), πλάι σε δημιουργούς όπως ο Πάνος Κατσιμίχας, ο Σωκράτης Μάλαμας, οι Magic De Spell κ.ά.. 

Ακολουθεί ο πρώτος του προσωπικός δίσκος με τίτλο «Έχουμε υποχρέωση» που κυκλοφόρησε την άνοιξη του 2014. Περιλαμβάνει 10 τραγούδια στα οποία υπογράφει τους στίχους και τη μουσική. Ο δίσκος χαρακτηρίζεται από στίχους κοινωνικοπολιτικού, ποιητικού και υπαρξιακού περιεχομένου, ενώ μουσικά κυμαίνεται στη σφαίρα της έντεχνης και ροκ μουσικής. Στον δίσκο περιλαμβάνεται μεταξύ άλλων το τραγούδι *Όσο μπορείς* σε ποίηση Κ.Π.Καβάφη, καθώς και *Το βαλς της αγάπης*, μια διασκευή του ιταλικού τραγουδιού *Valzer per un amore* του Φαμπρίτσιο Ντε Αντρέ.

Γιώργος Μάρτος (2022)
Στις 3 Ιουλίου 2015 δημοσιεύει ανοιχτή επιστολή με τίτλο «Η Ιστορία βρίσκεται στα χέρια μας», με αφορμή το κρίσιμο Δημοψήφισμα του 2015.

Τον Δεκέμβριο του 2015 κυκλοφορεί η τετραπλή συλλογή «Ξαναδιαβάζοντας τον Μίκη Θεοδωράκη», ένα πολυσυλλεκτικό αφιέρωμα στα 90 χρόνια του Μίκη Θεοδωράκη, για την οποία ερμηνεύει το τραγούδι *Αγάπη* σε στίχους Κώστα Τριπολίτη. Στον δίσκο συμπράττουν πολλοί νέοι και καταξιωμένοι καλλιτέχνες όπως η Ελένη Βιτάλη, η Αρλέτα, ο Λαυρέντης Μαχαιρίτσας, ο Γιάννης Μηλιώκας, ο Φοίβος Δεληβοριάς, οι Locomondo κ.ά.. 

Το φθινόπωρο του 2016 το τραγούδι *Το βαλς της αγάπης* συμπεριλήφθηκε στη συλλογή τραγουδιών «Το βαλς της Αθήνας», που κυκλοφόρησε ψηφιακά με τη συμμετοχή 20 καλλιτεχνών.

Τον Φεβρουάριο του 2019 κυκλοφόρησε ο δεύτερος προσωπικός του δίσκος με τίτλο «Ψάξ' το βαθιά» σε στίχους και μουσική του ίδιου, ενώ λίγους μήνες νωρίτερα είχε κυκλοφορήσει το videoclip του ομώνυμου τραγουδιού σε σκηνοθεσία Ανδρέα Μαριανού.

Τον Οκτώβριο του 2020 επιστρέφει δισκογραφικά με το τραγούδι *Δόξα & Χρήμα*, βασισμένο στο ιταλικό τραγούδι *L' Avvelenata* του Francesco Guccini.

Την άνοιξη του 2022 κυκλοφορεί το τραγούδι *Πάρε με μαζί σου,* υπογράφοντας τους στίχους και τη μουσική.

Στις 21 Ιουλίου 2022 μελοποιεί και ερμηνεύει το τραγούδι *Νοσταλγία,* σε ποίηση του Κώστα Καρυωτάκη, αποτίοντας φόρο τιμής στον σπουδαίο Έλληνα ποιητή, 94 χρόνια μετά τον θάνατό του.

Τον Νοέμβριο του 2022 κυκλοφορεί το videoclip του τραγουδιού *Έλα μην αργείς*, στο οποίο υπογράφει τους στίχους και τη μουσική.

Στις 15 Δεκεμβρίου 2022 γιορτάζει τη συμπλήρωση των 10 χρόνων του στην ελληνική δισκογραφία, με την έκδοση της διπλής, ψηφιακής συλλογής «Best of 2012-2022 | 18+2 μεγάλα τραγούδια».

Παραπομπές
----------

1. ↑  Rockap. «Συνέντευξη του Γιώργου Μάρτου». *Rockap.gr*.
2. ↑  Documento. «Συνέντευξη του Γιώργου Μάρτου». *Documentonews.gr*.
3. ↑  «Πάνω Κάτω η Πατησίων...». *Ελευθεροτυπία*. Ανακτήθηκε στις 8 Απριλίου 2019.
4. ↑  Public. «Πάνω κάτω η Πατησίων». *Public.gr*.
5. ↑  TV Χωρίς Σύνορα. «Η Ιστορία βρίσκεται στα χέρια μας (του Γιώργου Μάρτου)». *Tvxs.gr*.
6. ↑  Efsyn. «Ξαναδιαβάζοντας τον Μίκη Θεοδωράκη». *Η Εφημερίδα των Συντακτών*. Ανακτήθηκε στις 8 Απριλίου 2019.
7. ↑  Ogdoo Music Group. «Ο Γιώργος Μάρτος παρουσιάζει το νέο του άλμπουμ «Ψάξ' το βαθιά»». *Ogdoo.gr*.
8. ↑  Gazzetta.gr. ««Δόξα & Χρήμα»: Ο Γιώργος Μάρτος επιστρέφει με νέο τραγούδι!». *www.gazzetta.gr*. Ανακτήθηκε στις 30 Δεκεμβρίου 2020.
9. ↑  Athens Art. ««Πάρε με μαζί σου»: το νέο τραγούδι του Γιώργου Μάρτου». *www.athens-art.gr*.
10. ↑  News 24/7. «Ο Γιώργος Μάρτος μελοποιεί και ερμηνεύει Κώστα Καρυωτάκη». *News 24/7*.
11. ↑  Katiousa. «Ο Γιώργος Μάρτος γράφει για τον Κώστα Καρυωτάκη». *Κατιούσα*.
12. ↑  Rockap. ««Έλα μην αργείς»: κυκλοφορεί το νέο βιντεοκλίπ του Γιώργου Μάρτου». *Rockap.gr*.
13. ↑  Mikrofwno. «Γιώργος Μάρτος: 18+2 μεγάλα τραγούδια σε μία συλλογή!». *Mikrofwno.gr*.